గొల్ల బాబురావు

గొల్ల బాబురావు ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2019లో జరిగిన అసెంబ్లీ ఎన్నికల్లో పాయకరావుపేట నియోజకవర్గం నుండి ఎమ్మెల్యేగా గెలిచాడు.

జననం, విద్యాభాస్యం 
గొల్ల బాబూరావు 10 సెప్టెంబర్ 1954లో ఆంధ్రప్రదేశ్ రాష్ట్రం, పశ్చిమ గోదావరి జిల్లా,    మారేడుమిల్లి మండలం, కొవ్వలి గ్రామంలో గొల్ల సత్యం,  సాయమ్మ దంపతులకు జన్మించాడు. ఆయన ఏలూరు సీఆర్ రెడ్డి కళాశాలలో డిగ్రీ, జబల్‌పూర్‌లో ఎంఏ, ఉస్మానియ యూనివర్సిటీలో ఎల్‌ఎల్‌బీ పూర్తి చేశాడు.

ఉద్యోగ జీవితం
గొల్ల బాబురావు 1986లో గ్రూప్ -I అధికారిగా నియమితుడై ఖమ్మం జిల్లా పంచాయత్ ఆఫీసర్‌గా తన ఉద్యోగ జీవితాన్ని ప్రారంభించి 1991 వరకు అక్కడ విధులు నిర్వహించాడు. ఆయన 1991 నుండి 1993 వరకు విశాఖపట్నం జిల్లా సెట్విన్ సీఈఓ గా పని చేసి విశాఖపట్నం జిల్లా డిప్యూటీ డెవలప్మెంట్ ఆఫీసర్‌గా పదోన్నతి అందుకుని 1993 నుండి 1994 వరకు పని చేశాడు. గొల్ల బాబురావు పదోన్నతి అందుకుని కడప జిల్లా పరిషత్ సీఈఓ గా 1994 నుండి 1995 వరకు, 1995 నుండి 1997వరకు విశాఖపట్నం జిల్లా పరిషత్ సీఈఓ గా, 1997 నుండి 2002  వరకు తూర్పు గోదావరి జిల్లా పరిషత్ సీఈఓ గా, 2002 నుండి 2004 వరకు తిరిగి విశాఖపట్నం జిల్లా పరిషత్ సీఈఓ గా పని చేసి పంచాయతీరాజ్‌ అడిషనల్‌ కమిషనర్‌గా పని చేసి స్వచ్చంద పదవి విరమణ చేశాడు.

రాజకీయ జీవితం
గొల్ల బాబురావు 2009లో కాంగ్రెస్ పార్టీ ద్వారా రాజకీయాల్లోకి వచ్చి 2009లో జరిగిన అసెంబ్లీ ఎన్నికల్లో పాయకరావుపేట నియోజకవర్గం నుండి కాంగ్రెస్ అభ్యర్థిగా పోటీ చేసి గెలిచి తొలిసారి ఎమ్మెల్యేగా అసెంబ్లీకి ఎన్నికయ్యాడు. ఆయన వైఎస్ రాజశేఖర్ రెడ్డి మరణాంతరం కాంగ్రెస్ పార్టీకి రాజీనామా చేసి 2011లో వైఎస్సార్ కాంగ్రెస్ పార్టీలో చేరి తన శాసన సభ్యత్వానికి రాజీనామా చేసి 2012లో జరిగిన ఉప ఎన్నికలో వైసీపీ అభ్యర్థిగా పోటీ చేసి రెండోసారి ఎమ్మెల్యేగా ఎన్నికయ్యాడు. 

గొల్ల బాబురావు తరువాత వైఎస్సార్ సీపీ రాష్ట్ర ప్రధాన కార్యదర్శిగా పని చేసి 2014లో జరిగిన అసెంబ్లీ ఎన్నికల్లో పార్టీ ఆదేశాల మేరకు అమలాపురం నియోజకవర్గం నుండి పోటీ చేసి ఓడిపోయాడు. ఆయన 2015లో ఆంధ్రప్రదేశ్ శాసనమండలి  జరిగిన ఎన్నికల్లో పశ్చిమ గోదావరి, తూర్పు గోదావరి జిల్లాల ఉపాధ్యాయ కోటా ఎన్నికల్లో ఎమ్మెల్సీగా పోటీ చేసి ఓడిపోయాడు.
గొల్ల బాబూరావు  2019లో పాయకరావుపేట నియోజకవర్గం నుండి తిరిగి పోటీ చేసి మూడోసారి ఎమ్మెల్యేగా ఎన్నికయ్యాడు. ఆయన 15 సెప్టెంబర్ 2021న తిరుమల తిరుపతి దేవస్థానం ట్రస్టు బోర్డు సభ్యునిగా నియమితుడయ్యాడు.

మూలాలు

వై.యస్.ఆర్. కాంగ్రెస్ పార్టీ రాజకీయ నాయకులు
ఆంధ్రప్రదేశ్ శాసన సభ్యులు (2019)
ఆంధ్రప్రదేశ్ శాసన సభ్యులు (2009)